عمران خان د خپلې 'پیرې' سره دریم واده وکړ
عمران خان د خپلې روحاني پېرې سره واده کړیدی. دغه ښځه بشری مانیکا د عمران خان روحاني استاده یا پیره وه
د پاکستان په ټولنېزو رسنېو هغه وخت عمران خان ته د هغه د دریم واده مبارکۍ ورکول پیل شوې (او په پاکستان کې په ټویټر ټرینډ شو) چې د تحریک انصاف گوند د رسمي ټویټر نه د هغه د دریم واده عکسونه خپاره شول. د تحریک انصاف گوند په خپل رسمي ټویټر لیکلي چې عمران خان نن یعنی د فبرورۍ په اتلسمه نکاح وکړ. خو د جیو خبریال عمر چېمه د عمران خان د هغه د روحاني استادې یا پېرې بشری مانیکا سره د واده خبر درې میاشتې مخکې خپور کړی و خو هغه وخت عمران خان دغه واده تائید نکړ. د گوند مشرانو او غړو خپل رهبر عمران خان ته د مبارکۍ پیغامونه په خپل ټویټر لیکلې دي. د تحریک انصاف یو مشر جهانگیر ترین په خپل ټویټر هغه ته مبارکي ویلي او د خوشحاله ژوند دعاگانې یې ورته کړې. دا د عمران خان دریم واده دی. هغه د دې نه مخکې په ٢٠١۴ کال کې د یوې پښتنې خبریالې ریحام سره واده کړی و چې شاوخوا یو کال وروسته یې هغې له طلاق ورکړ. د ریحام خان نه مخکې عمران خان په ١٩٩٥ کال کې د برطانیې د جمایما خان سره واده کړی و، عمران خان او جمایمه دوه زامن لري. یوې خوا ته د عمران خان پلویان هغه ته د واده مبارکۍ ورکوي، له بلې خوا د هغه سیاسي مخالفین په هغه په دی وجه انتقادونه هم کوي چې هغه د خپل روحاني پېرې سره واده کړیدې. د پاکستان د واکمن گوند عابد شیر علي په خپل ټویټر په هغه سخت انتقادونه کړیدي